„ Við höfum verið í mjög skemmtilegri lestarferð , " sagði Kim Jong-il , leiðtogi Norður-Kóreu þegar hann hitti Dmitrí Medvedev , forseta Rússlands , á fundi í herstöð í Síberíu í morgun . Þá sjaldan sem Kim fer í langferðir ferðast hann jafnan í brynvarinni járnbrautarlest . Ferðin til Síberíu hófst í Pyongyang , höfuðborg Norður-Kóreu , á laugardag . Á leiðinni brá Kim sér í sund í sundlaug , sem fyllt hafði verið með vatni úr Baikalvatni og skoðaði vatnsorkuver í Amurhéraði . Hann minntist sérstaklega á þá heimsókn í morgun og sagðist lengi hafa langað til að skoða verið . Fundur Kims og Medvedevs var í herstöð í borginni Ulan-Ude í Síberíu . Herforingjar sögðu blaðamönnum , að Kim væri fyrsti erlendi þjóðhöfðinginn , sem fengi að fara inn í herstöðina . Kim kom akandi á fundarstaðinn í gömlum númerslausum Mercedes Benz bíl , sem hann hafði með sér í lestinni . Kim , sem er 69 ára , virtist þreyttur eftir ferðina og þurfti aðstoð við að ganga upp stiga . Medvedev lýsti á eftir mikilli ánægju með viðræðurnar við Kim og talsmaður Rússlandsforseta sagði , að Kim hefði lýst því yfir að Norður-Kórea væri reiðubúin til að gera hlé á kjarnorkutilraunum svo hægt væri að taka upp sex ríkja viðræður um kjarnorkumál á Kóreuskaga að nýju . Eftir fundinn fylgdust þjóðarleiðtogarnir tveir með rússneskum hermönnum á æfingu . Þeir snæddu síðan kvöldverð og á matseðlinum var m.a . Kamtsjaka-krabbi með lárperu og límónu , pönnukökur með laxahrognum og omulfiskur með sólþurrkuðum tómötum og garðablóðbergi . Þessu var skolað niður með dýrum vínum , þar á meðal Chateau Giscours 2006 frá Margaux héraði í Bordeaux . Gert er ráð fyrir að Kim haldi heim á leið síðar í dag .